Vesthimmerland er desværre ramt af den anden større brand på under en uge. Denne gang er det i det nordlige Farsø, det brænder - og fra stedet udvikles der så kraftig, sort røg at borgerne i den vesthimmerlandske by opfordres til at holde 'døre og vinduer lukket'. Det skriver både Nordjyllands Beredskab og Nordjyllands Politi på Twitter. Der er tale om virksomheden Imdex, der er et dækfirma, som lige nu brænder. Heldigvis melder beredskabet at alle personer er ude af bygningen. TV2 Nord har flere gange været i kontakt med Nordjyllands Beredskab, hvor meldingen er at de fortsat arbejder på stedet - derfor kan de ikke sige mere for nuværende. I sidste uge var det varmeværket i Aars, der blev ramt af brand.
Der driver sort røg ind over Farsø, hvor man forsøger at slukke en brand i en industribygning.